豐陵行
作者：韓愈
朝代：唐

paragraphs: 羽衛煌煌一百里，曉出都門葬天子。
羣臣雜沓馳後先，宮官穰穰來不已。
是時新秋七月初，金神按節炎氣除。
清風飄飄輕雨灑，偃蹇旗斾卷以舒。
逾梁下坂笳鼓咽，嵽嵲遂走玄宮閭。
哭聲訇天百鳥噪，幽坎晝閉空靈輿。
皇帝孝心深且遠，資送禮備無贏餘。
設官置衛鎖嬪妓，供養朝夕象平居。
臣聞神道尚清淨，三代舊制存諸書。
墓藏廟祭不可亂，欲言非職知何如。